Document ID: 32009R1097

KOMISJONI MÄÄRUS (EÜ) nr 1097/2009,
16. november 2009,
millega muudetakse Euroopa Parlamendi ja nõukogu määruse (EÜ) nr 396/2005 II lisa seoses dimetoaadi, etefooni, fenamifoosi, fenarimooli, metamidofoosi, metomüüli, ometoaadi, metüüloksüdemetooni, prokimidooni, tiodikarbi ja vinklosoliini jääkide piirnormidega teatavates toodetes või nende pinnal
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a koostoimes artikli 15 lõike 1 punktiga a ja artikli 49 lõikega 2,
ning arvestades järgmist:
(1)
Määruse (EÜ) nr 396/2005 II lisas on sätestatud dimetoaadi, etefooni, fenamifoosi, fenarimooli, metamidofoosi, metomüüli, ometoaadi, metüüloksüdemetooni, prokimidooni, tiodikarbi ja vinklosoliini jääkide piirnormid.
(2)
Toksikoloogia, tarbimise või eeldatavasti tekkivate jääkide kohta on saadud uut teavet, mis näitab, et kõnealused jääkide piirnormid võivad tekitada tarbijakaitse alaseid probleeme.
(3)
Euroopa Toiduohutusameti 20. oktoobril 2008. aastal esitatud dimetoaati ja ometoaati käsitlevas arvamuses (2) jõuti järeldusele, et peakapsa, aedsalati, lillkapsa, kirsside, nisu, kaunadega ubade ja rooskapsa praegu kehtivate piirnormide puhul on oht, et mõne tarbijarühma puhul võidakse ületada lubatavat päevadoosi ja akuutset standarddoosi. Seega tuleks nende põllukultuuride suhtes kehtivaid jääkide piirnorme vähendada.
(4)
Euroopa Toiduohutusameti 15. septembril 2008. aastal esitatud etefooni käsitlevas arvamuses (3) jõuti järeldusele, et ananasside, korintite, viinamarjade ja paprikate praegu kehtivate piirnormide puhul on oht, et mõne tarbijarühma puhul võidakse ületada akuutset standarddoosi. Seega tuleks nende põllukultuuride suhtes kehtivaid jääkide piirnorme vähendada.
(5)
Euroopa Toiduohutusameti 15. septembril 2008. esitatud fenamifoosi käsitlevas arvamuses (4) jõuti järeldusele, et banaanide, porgandite, paprikate, kurkide, melonite, peakapsa ja suhkrupeedi praegu kehtivate piirnormide puhul on oht, et mõne tarbijarühma puhul võidakse ületada lubatavat päevadoosi ja akuutset standarddoosi. Seega tuleks nende põllukultuuride suhtes kehtivaid jääkide piirnorme vähendada.
(6)
Euroopa Toiduohutusameti 15. septembril 2008. aastal esitatud fenarimooli käsitlevas arvamuses (5) jõuti järeldusele, et banaanide, tomatite ja paprikate praegu kehtivate piirnormide puhul on oht, et mõne tarbijarühma puhul võidakse ületada akuutset standarddoosi. Seega tuleks nende põllukultuuride suhtes kehtivaid jääkide piirnorme vähendada.
(7)
Euroopa Toiduohutusameti 15. septembril 2008. aastal esitatud metamidofoosi käsitlevas arvamuses (6) jõuti järeldusele, et aprikooside, kaunadega ubade ja suhkrupeedi praegu kehtivate piirnormide puhul on oht, et mõne tarbijarühma puhul võidakse ületada akuutset standarddoosi. Seega tuleks nende põllukultuuride suhtes kehtivaid jääkide piirnorme vähendada.
(8)
Euroopa Toiduohutusameti 26. septembril 2008. aastal esitatud metomüüli ja tiodikarbi käsitlevas arvamuses (7) jõuti järeldusele, et viinamarjade, peakapsa, aedsalati, lillkapsa, kartulite, tomatite, baklažaanide, kurkide, greipide, apelsinide, sidrunite, laimide, mandariinide, virsikute, ploomide, paprikate, õunte, pirnide, küdooniate, banaanide, mangode, ananasside, porgandite, juurselleri, rediste, kaalikate, melonite (arbuuside), kõrvitsate, suhkrumaisi, spargelkapsa, lehtkapsa, nuikapsa, eskariooli, porrulaugu ja suhkrupeedi praegu kehtivate piirnormide puhul on oht, et mõne tarbijarühma puhul võidakse ületada lubatavat päevadoosi ja akuutset standarddoosi. Seega tuleks nende põllukultuuride suhtes kehtivaid jääkide piirnorme vähendada.
(9)
Euroopa Toiduohutusameti 16. septembril 2008. aastal esitatud metüüloksüdemetooni käsitlevas arvamuses (8) jõuti järeldusele, et rooskapsa, peakapsa, nuikapsa, aedsalati ja muude salatitaimede (sh ristõieliste salatitaimede), odra, kaera ja suhkrupeedi praegu kehtivate piirnormide puhul on oht, et mõne tarbijarühma puhul võidakse ületada lubatavat päevadoosi ja akuutset standarddoosi. Euroopa Toiduohutusamet leidis ka, et analüütiliselt määratud alammäära võiks tehniliselt vähendada ning et alammäära vähendamine tugevdaks kontrolli. Seega tuleks vähendada rooskapsa, peakapsa, nuikapsa, aedsalati ja muude salatitaimede (sh ristõieliste salatitaimede), odra, ubade, suhkrupeedi suhtes kehtivaid jääkide piirnorme ja kõigi teiste põllukultuuride analüütiliselt määratud alammääru.
(10)
Euroopa Toiduohutusameti 21. jaanuaril 2009. aastal esitatud prokümidooni käsitlevas arvamuses (9) jõuti järeldusele, et aprikooside, viinamarjade, maasikate, vaarikate, kiivide, aedsalati (põldkännaku), tomatite, paprikate, baklažaanide, kurkide, kornišonide, kabatšokkide, virsikute, ploomide, pirnide, melonite (arbuuside), kõrvitsate, eskariooli, põld-võõrkapsa, salatsiguri, kaunadega ubade, päevalilleseemnete, rapsiseemnete, sojaubade ja loomset päritolu toodete praegu kehtivate piirnormide puhul on oht, et mõne tarbijarühma puhul võidakse ületada lubatavat päevadoosi ja akuutset standarddoosi. Seega tuleks nende põllukultuuride suhtes kehtivaid jääkide piirnorme vähendada.
(11)
Euroopa Toiduohutusameti 16. septembril 2008. aastal esitatud vinklosoliini käsitlevas arvamuses (10) jõuti järeldusele, et õunte, pirnide, lauaviinamarjade, eskariooli, baklažaani, hiina kapsa, ploomide, aprikooside, aedsalati, korintite, salatsiguri, maasikate, ubade, humalate, rapsiseemnete, porgandite, šalottide, talisibulate, kõrvitsa, okra, salatkressi, põld-võõrkapsa ja muude salatitaimede ning melonite (arbuuside) praegu kehtivate piirnormide puhul on oht, et mõne tarbijarühma puhul võidakse ületada lubatavat päevadoosi ja akuutset standarddoosi Seega tuleks nende põllukultuuride suhtes kehtivaid jääkide piirnorme vähendada.
(12)
On asjakohane kehtestada uued jääkide piirnormid, võttes arvesse Euroopa Toiduohutusameti esitatud arvamusi. Kõnealuste Euroopa Toiduohutusameti poolt soovitatud uute piirnormide aluseks on võetud praegu lubatud põllumajanduslikud kasutusviisid, mille puhul tekib vähem jääke või juhul kui sellised kasutusviisid puuduvad, on aluseks võetud analüütiliselt määratud alammäärad. Käesoleva määrusega kehtestatakse ananasside puhul etefooni jääkide piirnorm, mida Euroopa Toiduohutusamet ei ole soovitanud, kuid mis on selle ameti põhjendatud arvamuse põhjal ohutu.
(13)
Uute piirnormide suhtes on konsulteeritud ühenduse kaubanduspartneritega Maailma Kaubandusorganisatsiooni vahendusel ja nende arvamusi kõnealuste normide kohta on arvesse võetud.
(14)
Muudetud piirnormide kohaldama hakkamisele peaks eelnema piisav ajavahemik, mille jooksul liikmesriigid ja huvitatud isikud jõuaksid piirnormide muutmisest tulenevate uute nõuete täitmiseks valmistuda.
(15)
Seetõttu tuleks määruse (EÜ) nr 396/2005 II lisa vastavalt muuta.
(16)
Et võimaldada toodete tavapärast turustamist, töötlemist ja tarbimist, nähakse käesoleva määrusega ette üleminekukord toodete suhtes, mida on enne piirnormide muutmist seaduslikult toodetud ning mille suhtes Euroopa Toiduohutusameti arvamused kinnitavad, et tarbijakaitse kõrge tase on tagatud.
(17)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II lisa muudetakse vastavalt käesoleva määruse lisale.
Artikkel 2
Alljärgnevas loetelus sätestatud toimeainete ja toodete osas jätkatakse määruse (EÜ) nr 396/2005 kohaldamist kujul, nagu kõnealuses määruses oli sätestatud enne selle muutmist käesoleva määrusega, nende toodete suhtes, mida toodeti enne 7. juuni 2010:
a)
dimetoaat: kirsimahl, ladustatud nisu, külmutatud herned (kaunadega);
b)
etefoon: konserveeritud ananassid, ananassimahl, konserveeritud paprikad;
c)
fenarimool: tomatimahl, konserveeritud tomatid, konserveeritud paprikad;
d)
metamidofoos: aprikoosimahl, konserveeritud aprikoosid ja külmutatud oad (kaunadega);
e)
metomüül/tiodikarb: rosinad ja konserveeritud virsikud;
f)
metüüloksüdemetoon: õliseemned, teraviljad, piimapulber, tee, vein, mahlad ning konserveeritud, külmutatud ja kuivatatud puu- ja juurviljad, pähklid;
g)
prokümidoon: õliseemned, konserveeritud virsikud, tomatid, apelsinimahl ja rosinad;
h)
vinklosoliin: vaarikamahl, õunamahl, küdoonia želee, pirnimahl, konserveeritud aprikoosid, aprikoosimahl.
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 7. juuni 2010.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. november 2009

Labels: 0
3
17
20